text: Tre mænd dømt for narkosmugling
  14 juli 2016 kl. 13.27
  Retten i Kolding dømte torsdag tre mænd skyldig i bl.a. indsmugling af ét kilo amfetamin. De dømte er en mand fra Vejle på 53 år og to tyske statsborgere.
  De tre mænd blev også dømt for levering af 500 diazepam piller samt forsøg på levering af yderligere 500 diazepam piller, hvilket imidlertid mislykkedes, da de blev taget på fersk gerning.
  De tiltalte har under hele sagen nægtet sig skyldig, og den 53-årige mand fra Vejle har under sagen nægtet at udtale sig.
  Den 53-årige blev idømt 3 år og 6 måneders fængsel, mens de to tyske mænd fik henholdsvis 3 års fængsel og 2 år og seks måneders fængsel.
  Begge de to tyske mænd blev samtidig udvist af Danmark for bestandig. Den ene af de to dømte tyskere er fuldgyldigt medlem af Hells Angels i Tyskland.
  Sagen er efterforsket af Task Force Vest og er ifølge politiet resultatet af et intensivt efterforskningsarbejde.
  De tiltalte har udbedt sig betænkningstid og sidder fortsat varetægtsfængslet under sagen. De har dog kæret den efterfølgende varetægtsfængsling til Landsretten.
  